《祖饯三山赵茂实二首 其二》
宋代·程公许

三生岩壑姿，失脚红尘踏。羡君得郡去，胜事踵康乐。

云海渺无津，烟霞互开阖。似闻石门藓，犹带屐齿蜡。

惜哉荒游误，竟为时论薄。秉谊以事君，奚间暌与合。

矧是侯社贵，艰哉保障托。宣室恐渴思，趣归职献纳。

我拙念请閒，雁荡恣飞屩。及君留郡斋，为我拂尘榻。

作者简介：程公许（？—1251），字季与，一字希颖，号沧州。南宋眉州眉山（今属四川）人，一说叙州宣化（今四川宜宾西北）人。嘉定进士。历官著作郎、起居郎，数论劾史嵩之。后迁中书舍人，进礼部侍郎，又论劾郑清之。屡遭排挤，官终权刑部尚书。有文才，今存《沧州尘缶编》。